text: Nyt center skal gøre læger bedre til at tale med patienter
  02 maj 2017 kl. 12.58
  I dag åbner Center for Patientkommunikation ved Sygehus Lillebælt. De vil blive bedre til at snakke med patienterne. 
  Når man er indlagt og sidder til konsultation med lægen, så kan det nogle gange være svært at forstå, hvad lægen siger.
  Det vil de gøre noget ved på Sygehus Lillebælt. De har længe forsket i området, og det nye center skal danne ramme om forskningen. De er nemlig opmærksomme på, at det er et område, patienterne mener, de skal forbedre.
  - Når vi spørger patienterne i hele landet i tilfredshedsundersøgelser, så siger de, at vi skal blive bedre til at kommunikere, siger Helle Adolfsen, der er sygeplejefaglig direktør ved Sygehus Lillebælt, til TV SYD.
  Centeret skal også skabe et netværk, så hospitaler i Region Syddanmark bliver bedre til at dele deres viden om, hvordan sygehuse bliver bedre til at kommunikere med patienter.
  